หุ้นพลังงานฉุด SET ปิดเช้ารูดหนักกว่า 10 จุด หลังราคาน้ำมันลด
หุ้นพลังงานฉุด SET ปิดเช้ารูดหนักกว่า 10 จุด หลังราคาน้ำมันลด โดยดัชนีเช้านี้ปิดที่ระดับ 1,712.36 จุด ลดลง 10.12 จุด หรือ 0.59% มูลค่าการซื้อขาย 2.59 หมื่นลบ.
10 ส.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (10 ส.ค.) ระดับ 1,712.36 จุด ลดลง 10.12 จุด หรือ 0.59% มูลค่าการซื้อขาย 2.59 หมื่นลบ.
ด้าน นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวลงสอดคล้องกับตลาดหุ้นในภูมิภาคเอเชีย จากความกังวลสงครามการค้า ส่งผลให้ Dollar Index กลับมาแข็งค่าขึ้น ขณะที่ราคาสินค้าโภคภัณฑ์และสกุลเงินในตลาดเกิดใหม่ย่อตัวลงมา กดดันตลาดหุ้นในเอเชียปรับตัวลงเป็นส่วนใหญ่
ส่วนบ้านเราได้รับแรงกดดันจาหุ้นในกลุ่มพลังงานหลังจากราคาน้ำมันปรับตัวลง และหุ้นในกลุ่มค้าปลีก นำโดย CPALL ปรับลงหลังผลประกอบการออกมาต่ำกว่าคาด อย่างไรก็ดี ยังต้องติดตามการทยอยประกาศผลประกอบการของบริษัทจดทะเบียนต่อไป เพราะจะเป็นตัวชี้ชะตาทิศทางของตลาดฯ
นอกจากนี้ MSCI ก็เตรียมประกาศการปรับน้ำหนักการลงทุนในตลาดเอเชีย ซึ่งรอบนี้เป็นรอบเล็กไม่น่าจะมีการปรับน้ำหนักมาก โดยคาดว่าจะเพิ่มหุ้น A-Share ของจีนเข้ามาอีกครั้ง ซึ่งจะมีผลในปลายเดือนนี้
สำหรับแนวโน้มการลงทุนในช่วงบ่ายนี้ นายณัฐชาต กล่าวว่า ดัชนีฯคงจะแกว่งออกด้านข้าง โดยมีแนวรับ 1,700 จุด ส่วนแนวต้าน 1,720 จุด
 
CPALL  มูลค่าการซื้อขาย 4,983.15 ล้านบาท ปิดที่  71.50 บาท ลดลง   2.50 บาท
PTT    มูลค่าการซื้อขาย   992.29 ล้านบาท ปิดที่  52.25 บาท ลดลง   0.25 บาท
PTTGC  มูลค่าการซื้อขาย   925.81 ล้านบาท ปิดที่  82.75 บาท ลดลง   1.00 บาท
BANPU  มูลค่าการซื้อขาย   638.68 ล้านบาท ปิดที่  20.60 บาท ลดลง   0.20 บาท
SCB    มูลค่าการซื้อขาย   629.56 ล้านบาท ปิดที่ 146.00 บาท ลดลง   1.50 บาท